贈釋祕演
作者：蘇舜欽
朝代：宋

paragraphs: 高車大馬闐上京，釋曰演者何聲名。
當年余嘗與之語，實亦可喜無俗情。
作詩千篇頗振絕，放意吐出吁可驚。
不肯低心事鎸鑿，直欲淡泊趨杳冥。
落落吾儒坐滿室，共論愨若木陷釘。
賣藥得錢輒沽酒，日費數斗同醉醒。
傷哉不櫛被佛縛，不爾烜赫竈名卿。
數年不見今老矣，自說厭苦居都城。
垂頤孤坐若癡虎，眼吻開合猶光精。
雄心瞥起忽四顧，便擬擊浪東南行。
開春余行可同載，相與曠快觀滄溟。